Sellega saime šopinguga ühele poole ja asusime teele Fabio kodu poole. Sinna jõudmiseks tegime ilusa jalutuskäigu üle kauni Bernini purskkaevuga Piazza Navona, möödusime jumalate templist Pantheonist ning jätsime selja taha kuulsad Trevi purskkaevud. Hommik  oli imeilus - päikeseline ja soe. Isegi mina, kes ma olen Roomas juba kaks aastat elanud, ütlesin üha uuesti ja uuesti, et ei eksisteeri ilusamat linna kui Rooma kogu oma arhitektuuri, skulptuuride, munakivitänavate, värvide, sajandite vanuste majade vahel kuivava pesu, kohvikute, imeilusa itaalia keele ning kõige sellega käsikäes käiva väikese segadusega!